Ja oluline on see, et ka mina ise kuulun halli massi hulka. Ma pole avalikult kuulutanud ustavust ühelegi poliitilisele filosoofiale. Ma ei lehvita ühtegi lippu, suhtun leigelt grupilojaalsusesse ja ei  salli seda, kui mind - minult küsimata - määratakse mingi abstraktse kontseptsiooni toetajaks ("Kõik me eestlased tahame…" või "Iga Eesti kodaniku kohus on…"). Aga me kõik teame, et isegi kui sina ei taha saatusega tegemist teha, tahab saatus sinuga tegemist teha. Sa võid panna ühiskonna ees ukse kinni, sulguda elevandiluust torni ja uputada end raamatutesse samal ajal, kui akna taga upub riik verre, kuid ühel hetkel koputatakse uksele. Ja kui sa ei vasta, lüüakse uks hingetuks ning sinu vastas seisab Eesti  ainsa lubatud erakonna võitlusrühm ja käsib püstolitoru ees valida. Siis saamegi teada, kes meist on päriselt "hädasunni-äärmuslane" ja kes mitte…